贈陽安徐邁表兄屯田
作者：趙抃
朝代：宋

paragraphs: 少時所學苦，食蘗日自强。
壯歲從宦清，飲冰中剛腸。
陽安百里地，邈在天一方。
惠政不鞭朴，斯民樂耕桑。
念予昨守贛，與兄會家鄉。
兄今歲已滿，余遽提蜀疆。
一朝此邂逅，五載忘參商。
且勿語離索，易老驚鬢霜。
且勿較通塞，放懷把酒觴。
上方聖政新，求賢坐明堂。
兄道足施設，兄志彌頡頏。
喜予外祖門，從此生輝光。